O americancă și-a prezentat locuința din Sicilia la TV, uimindu-i pe toți cu prețurile reduse pe care trebuie să le achite pentru a se bucura de o viață liniștită. Proprietatea cu balcon și ieșire pe acoperiș a costat-o doar 60.000 de euro. În București, abia cumperi un imobil cu două camere de această sumă.
A lucrat într-o corporație, însă regula de a mânca prânzul în fiecare zi la ora 12:00 a nemulțumit-o. Da, chiar acesta a fost motivul pentru care în anul 2009 a decis să își dea demisia de la firma din Atlanta, Georgia, Statele Unite ale Americii și să-și deschidă propriul business ca și consultant.
După ce a pus bazele afacerii sale și a început să câștige ceva bani, americanca de 41 de ani a decis să își cumpere o locuință. Pentru că nu putea să-și cumpere proprietatea dorită de banii pe care-i economisise, din cauza scumpirilor, femeia a început să caute case în Sicilia.
"Prima dată am venit aici fiindcă mi-am dorit să am momentul meu tip Mănâncă, roagă-te, iubește. Am știut încă de la început că îmi va plăcea", a declarat americanca, susținând că sicilienii sunt cei mai iubitori oameni pe care i-a întâlnit în timpul călătoriilor sale.
Așa se face că a fost determinată să își cumpere o locuință chiar în destinația sa preferată pentru vacanțe. Și-a cumpărat o casă excepțională și superbă ca și arhitectură cu doar 60.000 de euro. Lucrările de renovare la proprietatea în cauză au costat-o în jur de 20.000 de euro.
Proprietatea din Sicilia prezintă trei camere (o sufragerie, un dormitor și o bucătărie) plus alte două băi. Femeia a amenajat locuința în așa fel încât să dispună și de un mini-birou. Renovările nu sunt încă finalizate, însă în viitorul apropiat vor fi puse la punct și ultimele detalii.
Trebuie precizat că proprietatea prezintă balcon, precum și ieșire pe acoperiș. Nu e nevoie să vă spunem noi mai multe, fiindcă imaginile din galeria foto sunt reprezentative pentru frumusețea din zonă. Un lucru este cert: în București, ești departe de a dispune de toate aceste facilități cu aceeași sumă de bani.
Americanca își împarte astăzi timpul între Atlanta, Georgia, Statele Unite ale Americii și Sicilia, Italia. Lucrează de oriunde își dorește, atât timp cât are servicii de internet disponibile. Călătorește deseori – singură sau împreună cu fiul său. Salariul anual este de 80.000 de euro, potrivit spuselor sale.
Pentru proprietara locuinței din Sicilia, este convenabil să trăiască în regiune. La capitolul cheltuieli, totul este mai ieftin decât în Statele Unite ale Americii. Trei luni în Sicilia au costat-o mai puțin decât o singură lună peste Ocean (mâncare, facturi energie, apă și altele).
"E adevărul, chiar dacă pare ridicol! Internetul în Italia mă costă 50 de euro pe lună, în Atlanta mă costă 150 de euro pe lună", a mai spus ea.